Срокът за предложения и становища по проекта на нормативния акт е 30 дни, считано от публикуването му на интернет страницата на Общински съвет – Русе
ДО

ОБЩИНСКИ СЪВЕТ – РУСЕ

П Р Е Д Л О Ж Е Н И Е

от ПЕНЧО МИЛКОВ

Кмет на Община Русе

Относно: Приемане на Наредба за изменение и допълнение на Наредба № 13 за организация и управление на гробищните паркове на територията на Община Русе, приета с решение №1067 по Протокол № 40/17.07.2014  г на Общински съвет – Русе

УВАЖАЕМИ ОБЩИНСКИ СЪВЕТНИЦИ,

       Съгласно действащата редакция на чл. 23, ал. 1 от Наредба № 13 за организация и управление на гробищните паркове на територията на Община Русе, ОП „Обреден дом – Русе“ извършва погребални услуги на граждани, които са самотни, без близки и роднини, бездомни, безпризорни, настанени в заведения за социални услуги и регистрирани в службите за социално подпомагане.         
       Същевременно в чл. 7, ал. 2 от Наредбата е предвидено, че услугите, свързани с погребалната дейност на територията на град Русе, се извършват от служители на ОП „Обреден дом – Русе“. 

      Практическото прилагане на действащата уредба показва необходимост от по-гъвкав механизъм за организация и осигуряване на социалните погребения, който да позволява използването на външен специализиран капацитет при необходимост.

       Предлаганото изменение относно възможност за възлагане извършването на социални погребения на външен изпълнител, не променя задължението за осигуряване на социално погребение и не прехвърля отговорността на общината върху гражданите или върху външния изпълнител. Целта е да се създаде нормативна възможност Общинско предприятие „Обреден дом – Русе“, при наличие на необходимост и при спазване на приложимото законодателство, да осигурява фактическото извършване на услугата чрез външен изпълнител.

         Този подход ще позволи да се гарантира непрекъснатото и своевременно предоставяне на услугата при случаи, при които наличният кадрови, технически или организационен ресурс на предприятието е недостатъчен или не позволява извършването на конкретното погребение в необходимия срок.

        Необходимо е да се подчертае, че външното възлагане ще представлява начин на фактическо изпълнение на услугата, а не освобождаване на общината от задължението да осигурява социалните погребения.
        Съгласно чл. 10, ал. 2 правото на гробоползване, възникнало по силата на ал. 1 с полагането на покойник в нов гроб или на урна с пепел в ново гробно място, за срок от осем години, може да бъде продължавано за срок от 15 години при заплащане на съответната такса, определена от Общински съвет – Русе с Наредба № 16 за определянето и администрирането на местните такси, цени на услуги и права на територията на община Русе, при условие че гробното място е редовно поддържано. Заплащането на таксата се извършва преди изтичането на срока на правото на гробоползване.

       Същевременно, съгласно чл. 23, ал. 1, ОП „Обреден дом – Русе“ извършва погребални услуги на лица, които са самотни, без близки и роднини, бездомни, безпризорни, настанени в заведения за социални услуги или регистрирани в службите за социално подпомагане. Разходите за погребенията на лицата по ал. 1 се поемат от бюджета на ОП „Обреден дом – Русе“ в рамките на определените от Общински съвет – Русе средства за съответната година.

       При извършването на погребение на лицата по чл. 23, ал. 1 възниква право на гробоползване по реда на чл. 10, ал.2. При последващо продължаване на срока на правото на гробоползване за нов срок от 15 години, възниква задължение за заплащане на съответната такса, определена от Общински съвет – Русе с Наредба № 16, при условие че гробното място е редовно поддържано. На практика обстоятелството, че разходите за първоначалното погребение на лицата по чл. 23, ал. 1 са поети от бюджета на ОП „Обреден дом – Русе“, може да създаде предпоставки за различно тълкуване относно дължимостта на таксата при последващо продължаване на срока на правото на гробоползване. Предлаганото изменение има за цел ясно да установи, че поемането на разходите за първоначалното погребение от бюджета на ОП „Обреден дом – Русе“ се отнася единствено до извършването на първоначалното погребение и не представлява освобождаване от таксата, дължима при последващо продължаване на срока на правото на гробоползване. Същевременно се предвижда последица при неподдържане на гробното място и неплащане на дължимата такса – възможност същото да бъде предоставено за извършване на ново погребение при условията и по реда на наредбата.
      С оглед необходимостта от изрично нормативно регламентиране на посоченото задължение и за избягване на различно прилагане на разпоредбите, предлагаме създаването на нова ал. 5 към чл. 23, с която да се установи, че обстоятелството, че разходите за първоначалното погребение на лицата по ал. 1 са поети от бюджета на ОП „Обреден дом – Русе“, не освобождава от заплащане на таксата за последващо продължаване на срока на правото на гробоползване.  В случай, че гробното място не се поддържа от лицата, имащи право и/или задължение да поддържат гробното място и не бъде заплатена визираната такса, гробното място може да се предостави за ново погребение. 
         През последните години се наблюдава трайна и негативна тенденция на зачестяване на случаите, в които наследници на починали лица отказват да организират и финансират погребенията на техните близки. Наследниците прехвърлят тази тежест върху общинския бюджет чрез процедурата за социални/служебни погребения. Наследниците твърдят, че нямат финансова възможност, а в същото време починалият притежава недвижими имоти или движимо имущество, което те наследяват. Допускаме, че впоследствие наследниците приемат наследството на починалото лице, а разходът за погребение остава за община Русе.

           Настоящата уредба в чл. 23 от Наредба №13 за организация и управление на гробищните паркове на територията на община Русе, приета с решение №1067 по Протокол № 40/17.07.2014  г на Общински съвет – Русе не регламентира механизъм за проверка на имущественото състояние на починалия. 

Броят на социалните погребения през последните години е както следва: 

За 2021 г. – 16 бр.

За 2022 г. – 20 бр.

За 2023 г. – 23 бр.

За 2024 г. – 23 бр.

За 2025 г. – 21 бр.

За 2026 г. до 21.10 – 18 бр.             

         Считаме че е необходимо да  се въведе ясен механизъм за служебна проверка на имуществото на починалото лице и осигуряване на правно основание за събиране на направените разходи по съдебен ред от наследниците или директно от наследствената маса, което ще доведе до намаляване на опитите за злоупотреба
        2. Цели на предложеното изменение

С предложеното изменение се цели:

-да се гарантира непрекъснатото и своевременно предоставяне на социални погребални услуги на лицата, попадащи в обхвата на чл. 23 от Наредба № 13;

-да се създаде нормативна възможност за използване на външен специализиран изпълнител при необходимост;

-да се осигури по-голяма оперативна гъвкавост при организацията на социалните погребения;

-да се намали рискът от забавяне на погребението поради временен или траен недостатъчен капацитет на общинското предприятие;

-ясно разграничаване между разходите за първоначалното погребение и таксата за последващо гробоползване, при социалните погребения;

      3. Финансови и други средства, необходими за прилагането

       Прилагането на предложеното изменение не изисква създаването на нова административна структура или разкриването на допълнителни щатни бройки.

       Необходимите средства за извършване на социалните погребения се предвиждат в бюджета на ОП „Обреден дом – Русе“ в рамките на определените от Общински съвет – Русе разходи за съответната година.

      При възлагане на услугата на външен изпълнител разходите ще се извършват в рамките на утвърдените бюджетни средства и при спазване на приложимия ред за възлагане на услуги.

       4. Очаквани резултати

В резултат от приемането на изменението се очаква:

повишаване на оперативната ефективност при организиране на социалните погребения;

ограничаване на риска от прекъсване или забавяне на услугата и гарантиране на непрекъсваемостта на обществено значимата услуга, както и предотвратяване на злоупотреби
       5. Анализ за съответствие с правото на Европейския съюз

       Предлаганият проект за изменение и допълнение на Наредба № 13 не въвежда разпоредби, които противоречат на правото на Европейския съюз.
          Предвид изложеното, на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното 

                                                            Р Е Ш Е Н И Е:                                     
         На основание чл. 21, ал. 2 във връзка с чл. 21, ал. 1, т. 23, чл. 76, ал. 3 и чл. 79 от Административнопроцесуалния кодекс, чл. 26 от Закона за нормативните актове и чл. 62, ал. 12 от ЗУТ , Общински съвет - Русе
                                                                        РЕШИ:

1. Приема Наредба за изменение и допълнение на Наредба № 13 за организация и управление на гробищните паркове на територията на Община Русе, както следва:

§ 1.В чл. 7, ал. 2 след думите „ОП „Обреден дом – Русе““ се добавя:

„ освен в случаите по чл. 23“.

Алинеята придобива следната редакция:

„(2) Услугите, свързани с погребалната дейност на територията на град Русе, се извършват от служители на ОП „Обреден дом – Русе“, освен в случаите по чл. 23.“

§ 2.Чл. 23, ал. 1 се изменя така:

„Чл. 23. (1) ОП „Обреден дом – Русе“ организира и осигурява извършването на погребални услуги на граждани, които са самотни, без близки и роднини, бездомни, безпризорни, настанени в заведения за социални услуги и регистрирани в службите за социално подпомагане, след предоставяне на анкетна карта, издадена от служителите на отдел „Социални дейности“ при Община Русе.“

§ 3.Създава се нова ал. 2 на чл. 23:

„(2) При необходимост ОП „Обреден дом – Русе“ може да осигури извършването на услугите по ал. 1 чрез възлагането им на външен изпълнител, отговарящ на изискванията на действащото законодателство, при спазване на приложимия ред за възлагане.“

§ 4.Досегашната ал. 2 на чл. 23 става ал. 3 

§ 5.Досегашната ал. 3 на чл. 23 става ал. 4.
§ 6. Създава се нова ал.5 на чл.23:

„ал.5. При продължаване на срока на правото на гробоползване по чл. 10, ал. 2 по отношение на лицата по чл.23, ал. 1, се заплаща съответната такса, определена от Общински съвет – Русе с Наредба № 16 за определянето и администрирането на местните такси, цени на услуги и права на територията на община Русе, при условие. че гробното място се поддържа в чисто и подредено състояние,без натрупани отпадъци и и прекомерно обрастване с растителност. При изтичане на срока на съществуващото право и непродължаването на гробното място от лицата, имащи право и/или задължение да го поддържат и при неплащане на дължимата такса за продължаване на срока на правото на гробоползване за нов срок от 15 години , гробното място може да бъде предоставено за извършване на ново погребение при условията и по реда на тази наредба“.
§ 7§ 1. Създава се нов чл. 23а със следното съдържание:

Чл. 23а. (1) Извън случаите на неидентифицирани лица, лица без близки и роднини и лица, за които има разпореждане на органите на съдебната власт, социално  погребение се извършва само след подаване на Заявление-декларация по образец, утвърден от кмета на община Русе. В нея заявителите декларират под наказателна отговорност:

1.
Данни за имущественото състояние и доходите на наследниците и 

2.
И данни за имущественото състояние на наследодателя

(2) Преди одобрение на заявлението, длъжностните лица от Община Русе извършват служебна проверка в Имотния регистър към Агенция по вписванията и по реда на КСО за доходите и имуществото на починалото лице.

(3) При установяване на имущество в наследствената маса и/или доходи на заявителите  от трудови възнаграждения, пенсии, наеми и др. извършването на социалното погребение се отказва, освен ако забавянето застрашава общественото здраве. В този случай погребението се извършва незабавно по реда на чл. 23, ал. 2 и ал. 3 

§ 8.Настоящата наредба влиза в сила от деня на публикуването ѝ по реда на чл. 78, ал. 3 от Административнопроцесуалния кодекс.

